CELEX: 52021PC0257
Language: el
Date: 2021-05-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.5.2021
            COM(2021) 257 final
            2021/0130(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη Γενική Συνέλευση του ΔΟΑΟ στις 12 Ιουλίου 2021, σε σχέση με την προβλεπόμενη έκδοση ψηφισμάτων του ΔΟΑΟ τα οποία ενδέχεται να παράγουν έννομα αποτελέσματα για την ενωσιακή νομοθεσία.
            
            
               2.Πλαίσιο της πρότασης
            
            
               2.1.Ειδικό καθεστώς της ΕΕ εντός του ΔΟΑΟ
            
            
               Επί του παρόντος, μέλη του ΔΟΑΟ είναι 48 κράτη, εκ των οποίων 20 είναι κράτη μέλη της Ένωσης. Η ΕΕ δεν είναι μέλος του ΔΟΑΟ. Ωστόσο, από τις 20 Οκτωβρίου 2017, ο ΔΟΑΟ έχει χορηγήσει στην Ένωση το ειδικό καθεστώς που προβλέπεται στο άρθρο 4 του εσωτερικού κανονισμού του ΔΟΑΟ, το οποίο της δίνει τη δυνατότητα να παρεμβαίνει στις εργασίες των επιτροπών, των υποεπιτροπών και των ομάδων εμπειρογνωμόνων και να παρίσταται στις συνεδριάσεις της Γενικής Συνέλευσης και της Εκτελεστικής Επιτροπής.
            
            
               2.2.Ο ΔΟΑΟ
            
            
               Ο Διεθνής Οργανισμός Αμπέλου και Οίνου (ΔΟΑΟ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα της αμπέλου και του οίνου, των ποτών με βάση τον οίνο, των επιτραπέζιων σταφυλιών, της σταφίδας και άλλων αμπελοοινικών προϊόντων. Οι στόχοι του ΔΟΑΟ είναι i) να ενημερώνει για μέτρα με τα οποία μπορούν να ληφθούν υπόψη οι ανησυχίες των παραγωγών, των καταναλωτών και άλλων παραγόντων στον τομέα των αμπελοοινικών προϊόντων, ii) να συνδράμει τους άλλους διεθνείς οργανισμούς που ασκούν δραστηριότητες τυποποίησης και iii) να συμβάλλει στη διεθνή εναρμόνιση των υφιστάμενων πρακτικών και προτύπων.
            
            
               2.3.Η προς έκδοση πράξη του ΔΟΑΟ
            
            
               Η επόμενη Γενική Συνέλευση του ΔΟΑΟ θα πραγματοποιηθεί στις 12 Ιουλίου 2021. Σε αυτό το πλαίσιο και με βάση τις συζητήσεις κατά τις βιντεοδιασκέψεις της ομάδας εμπειρογνωμόνων που πραγματοποιήθηκαν τον Μάρτιο και τον Απρίλιο του 2021, αναμένεται ότι στην ημερήσια διάταξη της Γενικής Συνέλευσης θα περιλαμβάνονται προς έγκριση τα ακόλουθα ψηφίσματα, που παράγουν έννομα αποτελέσματα για την ενωσιακή νομοθεσία:
            
            
               –Τα σχέδια ψηφισμάτων OENO-TECHNO 14-541A, 14-541B και 15-581A για τον καθορισμό νέων οινολογικών πρακτικών. 
            
            
               –Τα σχέδια ψηφισμάτων OENO-SPECIF 17-625 και 17-629 για τον καθορισμό νέων προδιαγραφών ταυτοποίησης ορισμένων ουσιών που χρησιμοποιούνται στην παραγωγή οίνου, το σχέδιο ψηφίσματος OENO-SPECIF 20-673 για την τροποποίηση των αντίστοιχων προδιαγραφών ταυτοποίησης μιας ουσίας που χρησιμοποιείται στην παραγωγή οίνου και το σχέδιο ψηφίσματος OENO-SPECIF 20-682 για την επικαιροποίηση των κειμένων του ΔΟΑΟ που αφορούν ορισμένες διαδικασίες οινοποίησης.
            
            
               –Το σχέδιο ψηφίσματος OENO-MICRO 18-632 για την επικαιροποίηση των τεχνικών αναλυτικού και μικροβιολογικού ελέγχου για ορισμένες οινολογικές πρακτικές. 
            
            
               –Τα σχέδια ψηφισμάτων OENO-SCMA 16-601A, 16-601B, 18-636, 18-637 και 19-661 για τον καθορισμό νέων μεθόδων ανάλυσης. 
            
            
               Όπως και κατά το παρελθόν, αναμένεται ότι η ημερήσια διάταξη της συνεδρίασης της Γενικής Συνέλευσης του ΔΟΑΟ θα τροποποιηθεί περαιτέρω και ότι θα προστεθούν στην ημερήσια διάταξη συμπληρωματικά ψηφίσματα που παράγουν έννομα αποτελέσματα για την ενωσιακή νομοθεσία. Προκειμένου να εξασφαλιστεί η αποτελεσματικότητα των εργασιών της Γενικής Συνέλευσης, με ταυτόχρονη τήρηση των κανόνων των Συνθηκών, η Επιτροπή θα συμπληρώσει ή θα τροποποιήσει, σε εύθετο χρόνο, την παρούσα πρόταση για να μπορέσει το Συμβούλιο να εγκρίνει τη θέση που θα υποστηριχθεί όσον αφορά και τα εν λόγω ψηφίσματα. 
            
            
               3.Θέση που πρέπει να ληφθεί εξ ονόματος της Ένωσης
            
            
               Τα σχέδια ψηφισμάτων που θα υποβληθούν σε ψηφοφορία στην επόμενη Γενική Συνέλευση του ΔΟΑΟ έχουν συζητηθεί εκτενώς μεταξύ επιστημονικών και τεχνικών εμπειρογνωμόνων του αμπελοοινικού τομέα. Συμβάλλουν στη διεθνή εναρμόνιση των προτύπων του οίνου και καθορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο προϊόντων του αμπελοοινικού τομέα. Ως εκ τούτου, θα πρέπει να υποστηριχθούν.
            
            
               4.Νομική βάση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  1
               .
            
            
               Η έννοια «πράξεις που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .
            
            
               4.1.2.Εφαρμογή στην προκειμένη περίπτωση
            
            
               Ο Διεθνής Οργανισμός Αμπέλου και Οίνου (ΔΟΑΟ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα της αμπέλου και του οίνου, των ποτών με βάση τον οίνο, των επιτραπέζιων σταφυλιών, της σταφίδας και άλλων αμπελοοινικών προϊόντων. Επί του παρόντος, μέλη του ΔΟΑΟ είναι 48 κράτη, εκ των οποίων 20 είναι κράτη μέλη της Ένωσης. Η ΕΕ δεν είναι μέλος του ΔΟΑΟ. Ωστόσο, από τις 20 Οκτωβρίου 2017, ο ΔΟΑΟ έχει χορηγήσει στην Ένωση το ειδικό καθεστώς που προβλέπεται στο άρθρο 4 του εσωτερικού κανονισμού του ΔΟΑΟ, το οποίο της δίνει τη δυνατότητα να παρεμβαίνει στις εργασίες των επιτροπών, των υποεπιτροπών και των ομάδων εμπειρογνωμόνων και να παρίσταται στις συνεδριάσεις της Γενικής Συνέλευσης και της Εκτελεστικής Επιτροπής. 
            
            
               Σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου και τον κατ’ εξουσιοδότηση κανονισμό (ΕΕ) 2019/934 της Επιτροπής, ορισμένα από τα ψηφίσματα που έχουν εγκριθεί και δημοσιευθεί από τον ΔΟΑΟ παράγουν έννομα αποτελέσματα για την ενωσιακή νομοθεσία. Η θέση της Ένωσης όσον αφορά τα ψηφίσματα αυτά σχετικά με θέματα που υπάγονται στην αρμοδιότητά της θα πρέπει επομένως να εγκρίνεται από το Συμβούλιο και να εκφράζεται στις συνόδους του ΔΟΑΟ από τα κράτη μέλη τα οποία είναι μέλη του ΔΟΑΟ και τα οποία ενεργούν από κοινού προς το συμφέρον της Ένωσης. 
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος των προβλεπόμενων σχεδίων ψηφισμάτων αφορά την εναρμόνιση των προτύπων του οίνου και, ως εκ τούτου, την εφαρμογή της κοινής γεωργικής πολιτικής. Ως εκ τούτου, η ουσιαστική νομική βάση για την προτεινόμενη απόφαση περιλαμβάνει το άρθρο 43 της ΣΛΕΕ.
            
            
               4.3.Συμπέρασμα
            
            
               Το άρθρο 43 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσίευση της προς έκδοση πράξης
            
            
               Άνευ αντικείμενου
            
            
               2021/0130 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο Διεθνής Οργανισμός Αμπέλου και Οίνου (ΔΟΑΟ) θα εξετάσει και ενδεχομένως θα εγκρίνει ψηφίσματα τα οποία θα παράγουν έννομα αποτελέσματα για τους σκοπούς του άρθρου 218 παράγραφος 9 της ΣΛΕΕ κατά την προσεχή Γενική Συνέλευσή του στις 12 Ιουλίου 2021. 
            
            
               (2)Η Ένωση δεν είναι μέλος του ΔΟΑΟ. Ωστόσο, στις 20 Οκτωβρίου 2017, ο ΔΟΑΟ χορήγησε στην Ένωση το ειδικό καθεστώς που προβλέπεται στο άρθρο 4 του εσωτερικού κανονισμού του ΔΟΑΟ. 
            
            
               3)20 κράτη μέλη της ΕΕ είναι μέλη του ΔΟΑΟ. Τα κράτη μέλη αυτά δύνανται να προτείνουν τροποποιήσεις στα σχέδια ψηφισμάτων του ΔΟΑΟ και θα κληθούν να εγκρίνουν τα εν λόγω σχέδια κατά την προσεχή Γενική Συνέλευση του ΔΟΑΟ στις 12 Ιουλίου 2021.
            
            
               4)Η θέση της Ένωσης όσον αφορά τα ψηφίσματα αυτά σχετικά με θέματα που υπάγονται στην αρμοδιότητά της θα πρέπει επομένως να εγκρίνεται από το Συμβούλιο και να εκφράζεται στις συνόδους του ΔΟΑΟ από τα κράτη μέλη τα οποία είναι μέλη του ΔΟΑΟ και τα οποία ενεργούν από κοινού προς το συμφέρον της Ένωσης.
            
            
               5)Σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  3
                και τον κατ’ εξουσιοδότηση κανονισμό (ΕΕ) 2019/934 της Επιτροπής
                  4
               , ορισμένα από τα ψηφίσματα που έχουν εγκριθεί και δημοσιευθεί από τον ΔΟΑΟ θα παράγουν έννομα αποτελέσματα.
            
            
               6)Το άρθρο 80 παράγραφος 3 στοιχείο α) του κανονισμού (ΕΕ) αριθ. 1308/2013 προβλέπει ότι η Επιτροπή πρέπει να λαμβάνει υπόψη τις οινολογικές πρακτικές και μεθόδους ανάλυσης που συνιστά και δημοσιεύει ο ΔΟΑΟ όταν εγκρίνει οινολογικές πρακτικές.
            
            
               7)Το άρθρο 80 παράγραφος 5 του κανονισμού (ΕΕ) αριθ. 1308/2013 προβλέπει ότι η Επιτροπή, κατά τον καθορισμό των μεθόδων ανάλυσης για να διαπιστωθεί η σύσταση των προϊόντων του αμπελοοινικού τομέα, θα βασίσει τις εν λόγω μεθόδους σε κάθε σχετική μέθοδο που συνιστά και δημοσιεύει ο ΔΟΑΟ, εκτός αν είναι αναποτελεσματική ή ακατάλληλη για τον σκοπό που επιδιώκει η Ένωση.
            
            
               8)Το άρθρο 90 παράγραφος 2 του κανονισμού (ΕΕ) αριθ. 1308/2013 προβλέπει ότι τα προϊόντα του αμπελοοινικού τομέα που εισάγονται στην Ένωση πρέπει να παράγονται σύμφωνα με οινολογικές πρακτικές εγκεκριμένες από την Ένωση δυνάμει του εν λόγω κανονισμού ή, πριν από την εν λόγω έγκριση, σύμφωνα με οινολογικές πρακτικές τις οποίες συνιστά και δημοσιεύει ο ΔΟΑΟ.
            
            
               9)Το άρθρο 9 παράγραφος 1 του κατ’ εξουσιοδότηση κανονισμού (ΕΕ) 2019/934 προβλέπει ότι εφόσον δεν καθορίζονται από την Επιτροπή, οι προδιαγραφές καθαρότητας και ταυτοποίησης των ουσιών που χρησιμοποιούνται στις οινολογικές πρακτικές είναι αυτές που αναφέρονται στο παράρτημα Ι μέρος Α πίνακας 2 στήλη 4 του εν λόγω κανονισμού, που παραπέμπουν σε συστάσεις του ΔΟΑΟ.
            
            
               10)Τα σχέδια ψηφισμάτων OENO-TECHNO 14-541A, 14-541B και 15-581A καθορίζουν νέες οινολογικές πρακτικές. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, τα εν λόγω ψηφίσματα θα παράγουν έννομα αποτελέσματα.
            
            
               11)Τα σχέδια ψηφισμάτων OENO-SPECIF 17-625 και 17-629 καθορίζουν νέες προδιαγραφές για την ταυτοποίηση ορισμένων ουσιών που χρησιμοποιούνται στην παραγωγή οίνου. Το σχέδιο ψηφίσματος OENO-SPECIF 20-673 επικαιροποιεί τις προδιαγραφές για την ταυτοποίηση μιας ουσίας που χρησιμοποιείται στην παραγωγή οίνου. Το σχέδιο ψηφίσματος OENO-SPECIF 20-682 επικαιροποιεί τα κείμενα του ΔΟΑΟ που αφορούν ορισμένες διαδικασίες οινοποίησης. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, καθώς και με το άρθρο 9 παράγραφος 1 του κατ’ εξουσιοδότηση κανονισμού (ΕΕ) 2019/934, τα εν λόγω ψηφίσματα θα παράγουν έννομα αποτελέσματα.
            
            
               12)Το σχέδιο ψηφίσματος OENO-MICRO 18-632 επικαιροποιεί τις τεχνικές αναλυτικού και μικροβιολογικού ελέγχου για ορισμένες οινολογικές πρακτικές. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, το εν λόγω ψήφισμα θα παράγει έννομα αποτελέσματα.
            
            
               13)Τα σχέδια ψηφισμάτων OENO-SCMA 16-601A, 16-601B, 18-636, 18-637 και 19-661 καθορίζουν νέες μεθόδους ανάλυσης. Σύμφωνα με το άρθρο 80 παράγραφος 3 στοιχείο α) και το άρθρο 80 παράγραφος 5 του κανονισμού (ΕΕ) αριθ. 1308/2013, τα εν λόγω ψηφίσματα θα παράγουν έννομα αποτελέσματα.
            
            
               14)Τα εν λόγω σχέδια ψηφισμάτων του ΔΟΑΟ συζητήθηκαν εκτενώς μεταξύ επιστημονικών και τεχνικών εμπειρογνωμόνων του αμπελοοινικού τομέα. Συμβάλλουν στη διεθνή εναρμόνιση των προτύπων του οίνου και θα καθορίσουν το πλαίσιο που θα εξασφαλίζει τον θεμιτό ανταγωνισμό στο εμπόριο των προϊόντων του αμπελοοινικού τομέα. Ως εκ τούτου, θα πρέπει να υποστηριχθούν.
            
            
               15)Για να παρασχεθεί η αναγκαία ευελιξία κατά τη διάρκεια των διαπραγματεύσεων πριν από τη Γενική Συνέλευση του ΔΟΑΟ στις 12 Ιουλίου 2021, θα πρέπει να εξουσιοδοτηθούν τα κράτη μέλη που είναι μέλη του ΔΟΑΟ προκειμένου να συμφωνήσουν ως προς τροποποιήσεις των εν λόγω σχεδίων ψηφισμάτων, υπό την προϋπόθεση ότι οι τροποποιήσεις αυτές δεν αλλοιώνουν την ουσία των ψηφισμάτων,
            
         
         
            
               
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση της Ένωσης παρατίθεται στο παράρτημα και εκφράζεται στη Γενική Συνέλευση του ΔΟΑΟ στις 12 Ιουλίου 2021 από τα κράτη μέλη τα οποία είναι μέλη του ΔΟΑΟ και τα οποία ενεργούν από κοινού προς το συμφέρον της Ένωσης.
            
            
               Άρθρο 2
            
            
               1.Όταν η θέση που αναφέρεται στο άρθρο 1 είναι πιθανό να επηρεαστεί από νέες επιστημονικές ή τεχνικές πληροφορίες οι οποίες παρουσιάζονται πριν ή κατά τη διάρκεια των συνεδριάσεων του ΔΟΑΟ, τα κράτη μέλη που είναι μέλη του ΔΟΑΟ ζητούν την αναβολή της ψηφοφορίας στη Γενική Συνέλευση του ΔΟΑΟ έως ότου διαμορφωθεί η θέση που πρέπει να ληφθεί εξ ονόματος της Ένωσης με βάση τα νέα στοιχεία.
            
            
               2.Ύστερα από συντονισμό και δίχως άλλη απόφαση του Συμβουλίου για τον καθορισμό της θέσης της Ένωσης, τα κράτη μέλη που είναι μέλη του ΔΟΑΟ, ενεργώντας από κοινού προς το συμφέρον της Ένωσης, δύνανται να συμφωνήσουν επί τροποποιήσεων των σχεδίων ψηφισμάτων που αναφέρονται στο παράρτημα, οι οποίες δεν αλλοιώνουν την ουσία τους.
            
            
               Άρθρο 3
            
            
               Η παρούσα απόφαση απευθύνεται στην Επιτροπή και στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος 
                     
               
            
         
         
            
                  
                     (1)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.
               
               
                  
                     (2)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.
               
               
                  
                     (3)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (4)
                  
                        Κατ’ εξουσιοδότηση κανονισμός (ΕΕ) 2019/934 της Επιτροπής, της 12ης Μαρτίου 2019, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις αμπελουργικές ζώνες στις οποίες ο αλκοολικός τίτλος μπορεί να αυξηθεί, τις εγκεκριμένες οινολογικές πρακτικές και τους περιορισμούς που ισχύουν για την παραγωγή και διατήρηση αμπελοοινικών προϊόντων, το ελάχιστο ποσοστό αλκοόλης για υποπροϊόντα και την απόρριψή τους, και τη δημοσίευση των φακέλων του OIV (ΕΕ L 149 της 7.6.2019, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.5.2021
            COM(2021) 257 final
            ΠΑΡΑΡΤΗΜΑ 
            της
            ΠρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)
            
               
         
         
            
               ΠΑΡΑΡΤΗΜΑ 
            
            
               Τα κράτη μέλη, ενεργώντας από κοινού προς το συμφέρον της Ένωσης, και με την επιφύλαξη οποιασδήποτε μελλοντικής επανεξέτασης βάσει νέων εξελίξεων, υποστηρίζουν μόνον τα ακόλουθα σχέδια ψηφισμάτων στο στάδιο 7 που αφορούν τις οινολογικές πρακτικές, τις προδιαγραφές για την καθαρότητα και την ταυτοποίηση των ουσιών οι οποίες χρησιμοποιούνται στις οινολογικές πρακτικές, καθώς και τις μεθόδους ανάλυσης για τον προσδιορισμό της σύστασης των προϊόντων του αμπελοοινικού τομέα:
            
            
            
               –OENO-TECHNO 14-541A Χρήση πρωτεασών για τη μείωση των συγκεντρώσεων πρωτεϊνών που προκαλούν θολερότητα στο γλεύκος σταφυλιών  
            
            
               –OENO-TECHNO 14-541B Χρήση πρωτεασών για τη μείωση των συγκεντρώσεων πρωτεϊνών που προκαλούν θολερότητα στον οίνο 
            
            
               –OENO-TECHNO 15-581A Χρήση φουμαρικού οξέος στον οίνο — Στόχος: μικροβιολογική σταθεροποίηση 
            
            
               –OENO-SPECIF 17-625 Συγκριτική αξιολόγηση της δράσης της πρωτεάσης (ασπεργιλλοπεψίνη I) σε παρασκευάσματα ενζύμων 
            
            
               –OENO-SPECIF 17-629 Μονογραφία σχετικά με τα φύλλα φίλτρων βάθους 
            
            
               –OENO-SPECIF 20-673 Επικαιροποίηση της μονογραφίας σχετικά με το καζεϊνικό κάλιο
            
            
               –OENO-SPECIF 20-682 Αφαίρεση από τα κείμενα του ΔΟΑΟ των παραπομπών και των δεδομένων που αφορούν τη δράση της γαλακτανάσης
            
            
               –OENO-MICRO 18-632 Ενημέρωση του φύλλου COEI-2-CONBAC για τις αναλυτικές τεχνικές και τον μικροβιολογικό έλεγχο — αναλύσεις κοινές σε όλες τις μονογραφίες
            
            
               –OENO-SCMA 16-601A Αναθεώρηση της μεθόδου OIV-MA-AS2-01A και OIV-MA-AS2-01B — «Πυκνότητα και ειδικό βάρος στους 20 °C» 
            
            
               –OENO-SCMA 16-601B Αναθεώρηση της μεθόδου OIV-MA-AS312-01A και OIV-MA-AS312-01B — «Ολικός κατ’ όγκο αλκοολικός τίτλος»
            
            
               –OENO-SCMA 18-636 Μέθοδος για τον προσδιορισμό των γλυκαντικών ουσιών στον οίνο 
            
            
               –OENO-SCMA 18-637 Ανάλυση στοιχείων με MP-AES
            
            
               –OENO-SCMA 19-661 Συνεργατική μελέτη Επικύρωση μεθόδου για τον προσδιορισμό του συνολικού SO2: διεργαστηριακές δοκιμές